Fra det statlige pressebyrået i Pyongyang meldes det at Nord-Korea har vunnet Eurovision Song Contest for 45. år på rad.

Som i fjor, året før der, året før der, året før der og året før der igjen var det Nord-Koreas leder, Kim Jong-un, som fremførte vinnerlåten.

Kim Jong-un hadde skrevet både tekst og melodi, og spilte samtlige instrumenter selv. Han hadde også laget instrumentene, funnet opp et nytt sett med kvart- og halvtoner for messingblåsere, samt tegnet scenen og konserthuset i Kiev.

Nord-Korea fikk 12 fra samtlige land, og endte med 492 poeng – en tangering av fjorårets resultat.

Ingen andre land fikk poeng.

Kim Jong-un står nå med fem seire av fem mulige i Eurovision, elleve færre enn sin far Kim Jong-il og 17 færre enn sin bestefar, Kim Il-sung.

Seieren ble feiret med en kjemperakett som en stund hadde kurs for Sør-Korea.